b"\n_START_ARTICLE_\nUmanism secular\n_START_SECTION_\nIstorie\n_START_PARAGRAPH_\nUtilizarea istoric\xc4\x83 a termenului umanism (reflectat\xc4\x83 \xc3\xaen utilizarea academic\xc4\x83 actual\xc4\x83) este legat\xc4\x83 de scrierile filosofilor pre-socratici. Aceste scrieri au fost r\xc4\x83t\xc4\x83cite \xc3\xaen r\xc3\xa2ndul societ\xc4\x83\xc8\x9bilor europene p\xc3\xa2n\xc4\x83 ce c\xc4\x83rturarii renascenti\xc8\x99ti le-au redescoperit prin intermediul surselor musulmane \xc8\x99i le-au tradus din limba arab\xc4\x83 \xc3\xaen limbi europene. Termenul \xe2\x80\x9eumanist\xe2\x80\x9d poate \xc3\xaensemna c\xc4\x83rturar umanist, la fel de bine poate s\xc4\x83 se refere la intelectualii din perioada Iluminismului/ Rena\xc8\x99terii, iar cei care sunt \xc3\xaen acord cu filosofii pre-socratici se disting de umani\xc8\x99tii seculari.\n_START_SECTION_\nR\xc4\x83d\xc4\x83cinile clasice\n_START_PARAGRAPH_\nUmanismul secular \xc3\xae\xc8\x99i afl\xc4\x83 originile \xc3\xaen China confucianist\xc4\x83, \xc3\xaen mi\xc8\x99carea materialist\xc4\x83 Carvaka din India antic\xc4\x83 \xc8\x99i \xc3\xaen autorii, arti\xc8\x99tii \xc8\x99i poe\xc8\x9bii Greciei \xc8\x99i Romei din antichitate. Provenien\xc8\x9ba sa poate fi identificat\xc4\x83 \xc3\xaen filozofia greac\xc4\x83 timpurie, mai ales \xc3\xaen eforturile de a dezvolta o perspectiv\xc4\x83 teoretic\xc4\x83, filozofic\xc4\x83 \xc8\x99i \xc8\x99tiin\xc8\x9bific\xc4\x83 cu privire la natur\xc4\x83, \xc3\xaen accentul pus pe ra\xc8\x9bionalitate \xc8\x99i \xc3\xaen convingerea c\xc4\x83 o via\xc8\x9b\xc4\x83 bun\xc4\x83 poate fi atins\xc4\x83 prin exerci\xc8\x9biul puterilor umane \xc8\x99i prin \xc3\xaemplinirea naturii umane. Protagoras reprezint\xc4\x83 un exemplu de umanist prin credin\xc8\x9ba sa c\xc4\x83 \xe2\x80\x9eomul este m\xc4\x83sura tuturor lucrurilor\xe2\x80\x9d. Totu\xc8\x99i, tr\xc4\x83s\xc4\x83turi umaniste apar \xc8\x99i la al\xc8\x9bi filozofi greci: la sofi\xc8\x99ti, care au atacat moralitatea conven\xc8\x9bional\xc4\x83 \xc8\x99i au c\xc4\x83utat noi standarde etice; ca \xc8\x99i la Socrate \xc8\x99i Platon, care au respins miturile homerice \xc8\x99i au \xc3\xaencercat s\xc4\x83 \xc3\xaentemeieze morala pe investiga\xc8\x9bia ra\xc8\x9bional\xc4\x83._NEWLINE_Etica nicomahic\xc4\x83 aristotelian\xc4\x83 a fost luat\xc4\x83 ca model pentru etica umanist\xc4\x83, c\xc4\x83ci sus\xc8\x9bine o via\xc8\x9b\xc4\x83 definit\xc4\x83 prin \xc3\xaen\xc8\x9belepciunea practic\xc4\x83, \xc3\xaemplinirea virtu\xc8\x9bii \xc8\x99i a excelen\xc8\x9bei, precum \xc8\x99i prin atingerea bun\xc4\x83st\xc4\x83rii. \xc8\x98i filozofia roman\xc4\x83 a exprimat valori umaniste, mai ales \xc3\xaen cazul epicurismului (Epicur \xc8\x99i Lucre\xc8\x9biu), stoicismului (Epictet \xc8\x99i Marc Aureliu) \xc8\x99i scepticismului (Carneades, Pyrrho \xc8\x99i Sextus Empiricus)._NEWLINE_Umanismul a intrat \xc3\xaentr-un con de umbr\xc4\x83 \xc3\xaen Evul Mediu \xc3\x8entunecat, c\xc3\xa2nd credin\xc8\x9ba a dominat cultura occidental\xc4\x83, iar fiin\xc8\x9bele umane au c\xc4\x83utat \xc3\xaen zadar, \xc3\xaen afara lor, o zeitate care s\xc4\x83 le izb\xc4\x83veasc\xc4\x83. Umanismul a reap\xc4\x83rut odat\xc4\x83 cu redescoperirea \xc8\x99i traducerea, de c\xc4\x83tre filozoful islamic Averroes, a lucr\xc4\x83rilor lui Aristotel \xc3\xaen secolul al XII-lea, precum \xc8\x99i odat\xc4\x83 cu r\xc4\x83sp\xc3\xa2ndirea acestora \xc3\xaen Europa \xc3\xaen perioada medieval\xc4\x83.\n_START_SECTION_\nUmanismul secular modern\n_START_PARAGRAPH_\nUmanismul a \xc3\xaenceput s\xc4\x83 \xc3\xaenfloreasc\xc4\x83 din nou, ca mi\xc8\x99care literar\xc4\x83 \xc8\x99i filozofic\xc4\x83, \xc3\xaen vremea Rena\xc8\x99terii, \xc3\xaenceput\xc4\x83 \xc3\xaen secolul al XIV-lea, c\xc3\xa2nd s-a \xc3\xaenregistrat o deplasare a aten\xc8\x9biei dinspre Biblie \xc3\xaenspre virtu\xc8\x9bile clasice p\xc4\x83g\xc3\xa2ne, laolalt\xc4\x83 cu un efort de a seculariza morala. Scriitorii au insistat asupra faptului c\xc4\x83 via\xc8\x9ba bun\xc4\x83 \xc8\x99i fericirea sunt posibile \xc8\x99i c\xc4\x83 pl\xc4\x83cerile p\xc4\x83m\xc3\xa2nte\xc8\x99ti trebuie cultivate, nu condamnate. Giannozzo Manetti, Marsilio Ficino \xc8\x99i Giovanni Pico della Mirandola s-au num\xc4\x83rat printre filozofii umani\xc8\x99ti. Au pus accentul pe demnitatea fiin\xc8\x9bei umane, pe libertatea acesteia \xc8\x99i pe nevoia de toleran\xc8\x9b\xc4\x83. Olandezul Desiderius Erasmus a reprezentat o figur\xc4\x83 de marc\xc4\x83 a umanismului datorit\xc4\x83 ap\xc4\x83r\xc4\x83rii toleran\xc8\x9bei religioase._NEWLINE_Apari\xc8\x9bia \xc8\x99tiin\xc8\x9bei moderne \xc3\xaen secolele al XVI-lea \xc8\x99i al XVII-lea a f\xc4\x83cut posibil\xc4\x83 conturarea unei identit\xc4\x83\xc8\x9bi u\xc8\x99or de recunoscut pentru umanismul secular. Mul\xc8\x9bi g\xc3\xa2nditori au permis formularea acestei perspective. De pild\xc4\x83, Michel de Montaigne a adoptat at\xc3\xa2t valori umaniste, c\xc3\xa2t \xc8\x99i sceptice. Baruch Spinoza, o punte \xc3\xaentre perspectivele medievale \xc8\x99i moderne, a ap\xc4\x83rat spiritul liber cuget\xc4\x83tor, a respins revela\xc8\x9bia biblic\xc4\x83 ca surs\xc4\x83 a moralei, a pavat calea pentru noua \xc8\x99tiin\xc8\x9b\xc4\x83 a naturii \xc8\x99i a \xc3\xaencercat naturalizarea religiei identific\xc3\xa2ndu-l pe Dumnezeu cu natura._NEWLINE_Prima ac\xc8\x9biune major\xc4\x83 de protest ce poate fi identificat\xc4\x83 cu ceea ce am numi ast\xc4\x83zi umanismul secular a constat \xc3\xaen ap\xc4\x83rarea libert\xc4\x83\xc8\x9bii de a cerceta \xc3\xaenaintea cenzurii ecleziastice \xc8\x99i politice. \xc3\x8en parte din acest motiv, umanismul secular \xc8\x99i atitudinea liber cuget\xc4\x83toare sunt str\xc3\xa2ns legate una de cealalt\xc4\x83 \xc3\xaen lumea modern\xc4\x83. Soarta lui Giordano Bruno, ars pe rug, \xc8\x99i a lui Galileo Galilei, umilit \xc8\x99i condamnat la domiciliu for\xc8\x9bat pentru c\xc4\x83 a pus la \xc3\xaendoial\xc4\x83 vederile tradi\xc8\x9bionale privind cosmosul, r\xc4\x83m\xc3\xa2n momente definitorii ale pledoariei umaniste pentru libertate._NEWLINE_Dezvoltarea metodei \xc8\x99tiin\xc8\x9bifice \xc8\x99i aplicarea sa la domeniul naturii au adus o influen\xc8\x9b\xc4\x83 intelectual\xc4\x83 decisiv\xc4\x83 asupra g\xc3\xa2ndirii umaniste. Umani\xc8\x99tii doreau s\xc4\x83 foloseasc\xc4\x83 ra\xc8\x9biunea (\xc3\xaen cazul lui Ren\xc3\xa9 Descartes) sau experien\xc8\x9ba (\xc3\xaen cazul lui Francis Bacon, John Locke \xc8\x99i David Hume) pentru a explica procesele naturale \xc8\x99i a descoperi legi cauzale. Aceasta a \xc3\xaensemnat c\xc4\x83 recursul la revela\xc8\x9bia \xc8\x99i la tradi\xc8\x9bia religioas\xc4\x83 a fost considerat nelegitim ca surs\xc4\x83 de cunoa\xc8\x99tere._NEWLINE_Revolu\xc8\x9bia \xc8\x99tiin\xc8\x9bific\xc4\x83 a \xc3\xaenceput cu dezvoltarea impresionant\xc4\x83 a fizicii, astronomiei \xc8\x99i filozofiei naturale. Iluminismul, sau Epoca Ra\xc8\x9biunii, r\xc4\x83m\xc3\xa2ne o dovad\xc4\x83 a eforturilor umaniste de a extinde metodele ra\xc8\x9biunii \xc8\x99i ale \xc8\x99tiin\xc8\x9bei la studiul societ\xc4\x83\xc8\x9bii \xc8\x99i al fiin\xc8\x9bei umane. \xc3\x8en secolele al XVIII-lea \xc8\x99i al XIX-lea a devenit comun\xc4\x83 credin\xc8\x9ba c\xc4\x83, odat\xc4\x83 cu r\xc4\x83sp\xc3\xa2ndirea ra\xc8\x9biunii, \xc8\x99tiin\xc8\x9bei \xc8\x99i educa\xc8\x9biei, fiin\xc8\x9bele umane ar putea fi eliberate de supersti\xc8\x9bie \xc8\x99i ar putea construi o lume mai bun\xc4\x83. G\xc3\xa2nditori de tipul lui Condorcet au \xc3\xaenf\xc4\x83\xc8\x9bi\xc8\x99at un plan progresiv de dezvoltare a umanit\xc4\x83\xc8\x9bii. Dei\xc8\x99tii au criticat clericalismul, au respins apelul la revela\xc8\x9bia biblic\xc4\x83 \xc8\x99i au \xc3\xaencercat s\xc4\x83 pun\xc4\x83 bazele unei religii a naturii \xc8\x99i a ra\xc8\x9biunii. Printre figurile cele mai semnificative se num\xc4\x83r\xc4\x83 Voltaire, Denis Diderot \xc8\x99i baronul D'Holbach. Tot \xc3\xaen epoca modern\xc4\x83, revolu\xc8\x9biile democratice au proclamat \xe2\x80\x9elibertatea\xe2\x80\x9d, \xe2\x80\x9eegalitatea\xe2\x80\x9d \xc8\x99i \xe2\x80\x9efraternitatea\xe2\x80\x9d, anun\xc8\x9b\xc3\xa2nd prioritatea \xe2\x80\x9evie\xc8\x9bii, libert\xc4\x83\xc8\x9bii \xc8\x99i c\xc4\x83ut\xc4\x83rii fericirii\xe2\x80\x9d. Umani\xc8\x99tii au ap\xc4\x83rat idealul libert\xc4\x83\xc8\x9bii \xc3\xaempotriva guvernelor opresive sau bisericii, au insistat asupra toler\xc4\x83rii punctelor de vedere contrare \xc8\x99i au cultivat credin\xc8\x9ba \xc3\xaen dreptul la libertatea de con\xc8\x99tiin\xc8\x9b\xc4\x83 \xc8\x99i de dezacord. Utilitari\xc8\x99tii, printre care Jeremy Bentham, James Mill \xc8\x99i John Stuart Mill, au continuat aceste tendin\xc8\x9be \xc3\xaen secolul al XIX-lea, evalu\xc3\xa2nd legile \xc3\xaen func\xc8\x9bie de efectele lor asupra binelui comun.\n_START_SECTION_\nSecularismul\n_START_PARAGRAPH_\n\xc3\x8empreun\xc4\x83 cu dezvoltarea umanismului s-au dezvoltat \xc8\x99i ideile seculariste. Lumea modern\xc4\x83 a asistat la generalizarea seculariz\xc4\x83rii vie\xc8\x9bii. Mai \xc3\xaent\xc3\xa2i, aceasta a \xc3\xaensemnat c\xc4\x83 moralitatea putea fi eliberat\xc4\x83 de autoritatea religioas\xc4\x83. Valorile \xc8\x99i idealurile ra\xc8\x9biunii, libert\xc4\x83\xc8\x9bii, fericirii \xc8\x99i drept\xc4\x83\xc8\x9bii sociale au luat locul virtu\xc8\x9bilor credin\xc8\x9bei, speran\xc8\x9bei \xc8\x99i carit\xc4\x83\xc8\x9bii \xe2\x80\x93 ca \xc8\x99i locul unui sentiment exagerat al p\xc4\x83catului. \xc3\x8en al doilea r\xc3\xa2nd, secularizarea a presupus efortul de a limita controlul ecleziastic asupra diverselor institu\xc8\x9bii din societate \xc8\x99i mai ales asupra statului, \xc8\x99colilor \xc8\x99i economiei. Teama de o biseric\xc4\x83 de stat a condus la principiul separa\xc8\x9biei \xc3\xaentre stat \xc8\x99i biseric\xc4\x83, \xc3\xaentruchipat de \xc3\x8ent\xc3\xa2iul Amendament la Constitu\xc8\x9bia SUA. Aceasta din urm\xc4\x83 \xc3\xae\xc8\x99i deriv\xc4\x83 autoritatea din \xe2\x80\x9eNoi, poporul\xe2\x80\x9d, nu de la Dumnezeu. Thomas Jefferson, Thomas Paine, Benjamin Franklin, James Madison \xc8\x99i al\xc8\x9bi lideri ai Revolu\xc8\x9biei Americane au fost puternic influen\xc8\x9ba\xc8\x9bi de idealuri seculariste \xc8\x99i umaniste.\n_START_SECTION_\nUmanismul secular contemporan\n_START_PARAGRAPH_\n\xc3\x8en secolele al XIX-lea \xc8\x99i al XX-lea un num\xc4\x83r tot mai ridicat de g\xc3\xa2nditori (Karl Marx, Sigmund Freud, Albert Camus, Bertrand Russell, John Dewey, George Santayana, Alfred J. Ayer \xc8\x99i Sidney Hook) \xc8\x99i de mi\xc8\x99c\xc4\x83ri (marxismul, existen\xc8\x9bialismul, pragmatismul, naturalismul, pozitivismul, behaviorismul, libertarianismul \xc8\x99i altele) au pretins o afiliere la umanism. Forme de umanism auto-definite ca religioase au proliferat de asemenea, mai ales \xc3\xaen secolul al XX-lea. Termenul \xe2\x80\x9eumanism\xe2\x80\x9d este considerat \xc3\xaennobilant, a\xc8\x99a c\xc4\x83 pu\xc8\x9bini g\xc3\xa2nditori se arat\xc4\x83 doritori s\xc4\x83-l resping\xc4\x83 f\xc4\x83r\xc4\x83 drept de apel. Filozoful catolic Jacques Maritain s-a referit la \xe2\x80\x9eumanismul cre\xc8\x99tin\xe2\x80\x9d ca la preocuparea pentru ameliorarea condi\xc8\x9biei umane pe p\xc4\x83m\xc3\xa2nt \xc8\x99i a sus\xc8\x9binut c\xc4\x83 acesta reprezint\xc4\x83 forma cea mai autentic\xc4\x83 de umanism. Unitarianismul universalist-liberal intr\xc4\x83 \xc3\xaen aceea\xc8\x99i categorie. Umanismul religios a introdus o distinc\xc8\x9bie \xc3\xaentre \xe2\x80\x9ereligie\xe2\x80\x9d \xc8\x99i calit\xc4\x83\xc8\x9bile a\xc8\x99a-zis \xe2\x80\x9ereligioase\xe2\x80\x9d ale experien\xc8\x9bei, aleg\xc3\xa2nd s\xc4\x83 insiste asupra celor din urm\xc4\x83. Adep\xc8\x9bii s\xc4\x83i l-au considerat pe \xe2\x80\x9eDumnezeu\xe2\x80\x9d nu o entitate care exist\xc4\x83 independent, ci expresia uman\xc4\x83 a idealurilor celor mai \xc3\xaenalte (Dewey) sau ale \xe2\x80\x9epreocup\xc4\x83rilor noastre ultime\xe2\x80\x9d (Paul Tillich). Asemenea \xc3\xaencerc\xc4\x83ri de redefinire au fost, \xc3\xaen genere, non-teiste._NEWLINE_\xc3\x8en societatea contemporan\xc4\x83, umanismul secular a fost considerat, de criticii ca \xc8\x99i de sus\xc8\x9bin\xc4\x83torii s\xc4\x83i, drept o pozi\xc8\x9bie ce poate fi distins\xc4\x83 \xc3\xaen mod clar de orice formulare religioas\xc4\x83. Fundamentali\xc8\x99tii religio\xc8\x99i din Statele Unite au purtat o campanie \xc3\xaempotriva umanismului secular, pretinz\xc3\xa2nd c\xc4\x83 reprezint\xc4\x83 o \xe2\x80\x9ereligie\xe2\x80\x9d rival\xc4\x83 \xc8\x99i \xc3\xaencerc\xc3\xa2nd s\xc4\x83 \xc3\xael elimine din via\xc8\x9ba public\xc4\x83 american\xc4\x83. Umanismul secular se declar\xc4\x83 manifest non-religios. Reprezint\xc4\x83 o eupraxsofie (\xe2\x80\x9ebun\xc4\x83 \xc3\xaen\xc8\x9belepciune practic\xc4\x83\xe2\x80\x9d) care-\xc8\x99i extrage principiile de baz\xc4\x83 \xc8\x99i valorile morale din \xc8\x99tiin\xc8\x9b\xc4\x83, etic\xc4\x83 \xc8\x99i filozofie._NEWLINE_La finele secolului al XX-lea, \xc3\xaen perioada \xc3\xaen care Ioan Paul al II-lea a ocupat pozi\xc8\x9bie de pap\xc4\x83, a fost abandonat\xc4\x83 agenda reformist\xc4\x83 a celui de-al doilea Conciliu al Vaticanului (Vatican II, 1962\xe2\x80\x931965), care exprimase multe valori umaniste. La \xc3\xaenceputul secolului al XXI-lea, Papa Benedict al XVI-lea a respins \xe2\x80\x9esecularismul\xe2\x80\x9d \xc8\x99i \xe2\x80\x9erelativismul\xe2\x80\x9d, consider\xc3\xa2ndu-le ca av\xc3\xa2nd o natur\xc4\x83 pur subiectiv\xc4\x83. O opozi\xc8\x9bie puternic\xc4\x83 fa\xc8\x9b\xc4\x83 de secularism a ar\xc4\x83tat \xc8\x99i Islamul, mul\xc8\x9bi dintre adep\xc8\x9bii c\xc4\x83ruia au considerat legea islamic\xc4\x83 (\xc8\x98aria) ca fiind \xc3\xaentemeiat\xc4\x83 direct pe Coran. Extremi\xc8\x99tii musulmani au ap\xc4\x83rat teocra\xc8\x9bia mai degrab\xc4\x83 dec\xc3\xa2t democra\xc8\x9bia \xc8\x99i au amenin\xc8\x9bat chiar cu jihadul pe sus\xc8\x9bin\xc4\x83torii unei perspective seculare \xc8\x99i ai libert\xc4\x83\xc8\x9bii de con\xc8\x99tiin\xc8\x9b\xc4\x83. Urm\xc3\xa2ndu-l pe Heidegger, mul\xc8\x9bi filosofi postmoderni francezi au respins umanismul la r\xc3\xa2ndul lor, laolalt\xc4\x83 cu ideea c\xc4\x83 \xc8\x99tiin\xc8\x9ba poate fi obiectiv\xc4\x83, ori c\xc4\x83 \xc8\x99tiin\xc8\x9ba \xc8\x99i tehnologia pot oferi bazele unei filozofii sau ideologii a emancip\xc4\x83rii. Merit\xc4\x83 men\xc8\x9bionat, \xc3\xaens\xc4\x83, c\xc4\x83 al\xc8\x9bi g\xc3\xa2nditori francezi au p\xc4\x83strat pozi\xc8\x9bii opuse. Jean-Paul Sartre a argumentat c\xc4\x83 existen\xc8\x9bialismul reprezint\xc4\x83 o form\xc4\x83 de umanism; Simone de Beauvoir a construit o ap\xc4\x83rare emancipatoare a drepturilor femeilor cu r\xc4\x83d\xc4\x83cini ad\xc3\xa2nci \xc3\xaen principiile umaniste. Umani\xc8\x99tii seculari\xc8\x99ti contemporani s-au ar\xc4\x83tat foarte critici la adresa postmodernismului datorit\xc4\x83 respingerii, de c\xc4\x83tre cel din urm\xc4\x83, a modernismului, pentru pesimismul s\xc4\x83u \xc8\x99i pentru nihilismul manifestat \xc3\xaen privin\xc8\x9ba viitorului umanit\xc4\x83\xc8\x9bii."